Ohjeistus: Pohdi seuraavia tapauksia oikeudellisesta näkökulmasta. Mikä niissä on lain näkökulmasta väärin? 

I. 15-vuotias Hussein saa työtarjouksen ympäri vuorokauden auki olevasta ruokakaupasta. Työhön kuuluu muun muassa kaupan hyllyjen täyttämistä ja pullonpalautuskoneen säiliöiden tyhjentämistä. Työhön sisältyy satunnaisia yövuoroja, joista työnantaja tarjoaa tuplapalkan. 

II. Läheisen kahvilan ovessa on työpaikkailmoitus, jossa kahvilaan haetaan alle 15-vuotiaita apulaisia. Työn kerrotaan olevan fyysisesti kevyttä ja sopivan hyvin asiakaspalveluhenkisille ja ulospäinsuuntautuneille nuorille. Työtä tarjotaan koko kesäloman ajaksi viitenä päivänä viikossa, ja työpäivien kerrotaan kestävän aamukahdeksasta iltakuuteen. 

III. 17-vuotias Sanni tahtoi ansaita rahaa ulkomaanmatkaa varten. Siksi hän pestautui kesäloman ajaksi rantakioskille töihin. Loman päätyttyä Sannin äiti kuitenkin vaati kesätöistä tienatut rahat itselleen. Äiti vetosi siihen, että huoltajana hänellä on oikeus päättää alaikäisen lapsensa rahankäytöstä. 

IV. Kuudesluokkalainen Jussi näkee internetissä ilmoituksen, jossa haetaan lapsinäyttelijää suosittuun TV-sarjaan. Jussi osallistuu koekuvauksiin ja parin viikon päästä TV-ohjelman tuottaja ilmoittaa, että hänet on valittu rooliin. Tuottaja kertoo, että sarjaa kuvataan joka maanantai kello 16–22 välillä, mutta kuvausaikataulut pyritään suunnittelemaan niin, että Jussille jää aikaa tehdä koulupäivän aikana annetut läksyt. Jussin vanhemmat ovat ylpeitä lahjakkaasta lapsestaan ja allekirjoittavat työsopimuksen mukisematta.    

V. Lukion ensimmäisellä vuosikurssilla opiskeleva Matilda värväytyy siivousfirmaan töihin. Matildan vanhemmat pelkäävät, että työnteko häiritsee lukio-opintoja niin, että tyttären arvosanat kärsivät. Niinpä he soittavat siivousfirman toimitusjohtajalle ja ilmoittavat, että Matildan tekemä työsopimus on pätemätön.

VI. Raunon Puusepänverstas Oy etsii tiimiinsä nuoria ja oppimishaluisia työntekijöitä. Työtehtäviin sisältyy muun muassa puukappaleiden muotoilua sirkkelillä ja puun käsittelyä voimakkailla maaleilla ja suoja-aineilla. Työpaikkailmoituksessa vakuutetaan, että työ on turvallista eikä siitä ole haittaa koulunkäynnille. 


